आपने महिलाओं के यौन शौषण की घटनाएं सुनी होंगी, लेकिन दिल्ली में महिलाओं ने एक पुरुष के यौन शोषण की कथित कोशिश की है.

दिल्ली की दो लड़कियों पर एक ऑटो ड्राइवर के यौन शोषण की कोशिश का आरोप लगा है. बात यहां तक पहुंची कि इज्जत बचाने के लिए ऑटो ड्राइवर को पहली मंजिल से छलांग लगानी पड़ी, जिसकी वजह से उसकी दोनों टांगें टूट गई. आरोपियों में से एक लड़की को पुलिस ने गिरफ्तार कर लिया है और दूसरी फरार है.

किराया देने के बहाने बुलाया घर

वारदात मंगलवार रात की है. पीड़ित ऑटो वाले के मुताबिक इग्नू रोड पर एक लड़की ने सफदरजंग जाने के लिए ऑटो लिया. साकेत पहुंचने पर लड़की ने सामान खरीदने के लिए 300 रुपए मांगे. ऑटो वाले के मुताबिक रात करीब 12:30 बजे लड़की ने किराया देने के बहाने उसे घर बुला लिया और कमरा बंद कर शराब पीने लगी और उसे भी पिलाने लगी.

दोनों ने की वीडियो बनाने की कोशिश

थोड़ी देर में लड़की की दोस्त भी आ गई, जो तंजानिया की रहने वाली है. ऑटो वाले की मानें तो दोनों ने उसके कपड़े फाड़ दिए और जबरदस्ती करने लगीं. विरोध करने पर दोनों उसका वीडियो बनाने लगीं. ऐसे में खुद को बचाने के लिए ऑटो वाले ने पहली मंजिल की खिड़की से बाहर छलांग लगा दी.

जख्मी हालत में ऑटो वाले ने पुलिस को फोन कर मामले की शिकायत की. पुलिस ने आरोपी लड़की को गिरफ्तार कर लिया, जबकि तंजानिया मूल की उसकी दोस्त अब भी पुलिस की गिरफ्त बाहर है. अब पुलिस उसकी तलाश में जुटी है.